ET Euroopa Liidu Teataja C 65/22

Holcim (Romania) SA 1. detsembril 2014 esitatud apellatsioonkaebus Üldkohtu (kaheksas koda) 18. septembri 2014. aasta otsuse peale kohtuasjas T-317/12: Holicim (Romania) SA versus Euroopa Komisjon

(Kohtuasi C-556/14 P)

(2015/C 065/33)

Kohtumenetluse keel: inglise

Pooled

Apellant: Holcim (Romania) SA (esindaja: advokaat L. Arnauts)

Teine menetlusosaline: Euroopa Komisjon

Apellandi nõuded

Apellant palub Euroopa Kohtul:

— tühistada Üldkohtu (kaheksas koda) 18. septembri 2014. aasta otsus kohtuasjas T-317/12: Holcim (Romania) SA

— mõista Euroopa Komisjonilt välja Üldkohtus kohtuasja T-317/12 menetluses kantud kulud ja Euroopa Kohtu menetluses kantavad kulud;

— saada asi tagasi Üldkohtusse.

Teise võimalusena rahuldada apellandi nõue, mille ta Üldkohtus esitas:

— tuvastada ELTL artiklite 256, 268 ja 340 alusel, et komisjoni vastutab tegevuse eest, mis on seotud apellandilt 1 0 00 000 kvoodi vargusega;

— mõista EL-lt apellandi kasuks välja varastatud kvootide väärtus, mida ei ole lõpliku kohtuotsuse kuupäevaks tagasi saadud, nende varguse kuupäeva turuhinnas, millele lisandub intress 8 % aastas alates 16. novembrist 2010;

— selle tulemusena EL-lt apellandi kasuks esialgse summana välja üks euro;

— määrata, et pooled lepivad kahjuhüvitise lõplikus suuruses kokku ja/või määrata, et apellant määrab kindlaks oma kahju lõpliku summa kolme kuu jooksul vaheotsuse tegemisest;

— tunnistada kohtuotsus täidetavaks.

Ning igal juhul:

— mõista kohtukulud välja EL-Lt;

— tunnistada kohtuotsus täidetavaks.

Väited ja peamised argumendid

21. detsembri 2004. aasta määruses (EÜ) nr 2216/2004 registrite standarditud ja turvatud süsteemi kohta vastavalt Euroopa Parlamendi ja nõukogu direktiivile 2003/87/EÜ (1) ning Euroopa Parlamendi ja nõukogu otsusele 280/2004/EÜ (2) (3) kehtestas komisjon liikmesriikide registrite standarditud ja turvatud süsteemi (EL-HKS) tagamaks, et Euroopa Liidu saastekvootide väljaandmisel, omandamisel, üleandmisel ja kehtetuks tunnistamisel ei esineks eeskirjade eiramisi. Liikmesriikide registrid on ühendatud ja neid haldab registri haldaja Euroopa Komisjonis ehk ühenduse sõltumatu tehingute register (CITL).

Mitmeid EL-HKS registreid tabasid küberrünnakud. 16. novembril 2010 sai nendele Holcim (Romania) kontodele õigusvastaselt juurdepääsu üks kõrvaline isik. Mitmete tehingutega, mille ilma loata teostasid kõrvalised isikud, kanti kahele välisriigi arvele üle 1 6 00 000 kvooti, millest vaid 6 00 000 saadi tänu Rumeenia riiklikule registrile tagasi. See tähendab ligikaudu 1 5 0 00 000 euro suurust kahju, Euroopa Komisjoni seisukoha tõttu ei saanud Holcim (Romania) ülejäänud varastatud kvoote tagasi saada.

Euroopa Komisjon keeldus järjekindlalt i) varastatud kvootide blokeerimisest, kuigi neil kõigil on kordumatu seerianumber ja nende liikumist on kerge igal ajal EL-HKS-s jälgida, ning ii) avaldamast, millisel kontol ja/või millise liikmesriigi registris need asusid, mis oleks Holcim’il võimaldanud esitada hagi asjaomase liikmesriigi/liikmesriikide kohtus. Euroopa Kohus andis ka liikmesriikide registritele korralduse võtta konfidentsiaalsusse kohustusest lähtudes sama seisukoht.

Euroopa Liidu Kohtu põhikirja artikli 21 ning ELTL artiklite 256, 268 ja 340 alusel esitatud kahju hüvitamise hagi, mille Üldkohus jättis 18. septembril 2014 rahuldamata, põhines järgmistel väidetel.

Esimene väide: Euroopa Liit on vastutav Euroopa Komisjoni ebaseaduslike otsuste eest, mis seisnevad järgmistes asjaoludes: i. 21. detsembri 2004. aasta määruse (EÜ) nr 2216/2004 registrite standarditud ja turvatud süsteemi kohta vastavalt Euroopa Parlamendi ja nõukogu direktiivile 2003/87/EÜ ning Euroopa Parlamendi ja nõukogu otsusele 280/2004/EÜ artikli 10 lõike 1 ebatäpses tõlgendamine; ii. Euroopa Parlamendi ja nõukogu direktiivi 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ artikli 20 rikkumine iii. mitmete õiguse üldpõhimõte (proportsionaalsuse ja õiguspärase ootuse kaitse põhimõte, hoolsuspõhimõte ja omandiõiguse tõhusa kohtuliku kaitse põhimõte) rikkumine, kuna kostja ei avalikustanud ega lubanud avalikustada kõrvaldatud Euroopa heitkoguste saastekvootide asukohta Euroopa Liidu heitkogustega kauplemise süsteemi raames.

Teine väide: Euroopa Liit on vastutav selle eest, et Euroopa Komisjon kohaldas õigusvastaselt direktiivi 2003/87 artikleid 19 ja 20 ning Euroopa Komisjoni määrust 2216/2004 seoses EL-HKS-i turvalisuse, konfidentsiaalsuse ja toimimisega;

Kolmas väide: Euroopa Liit on vastutav õiguspäraste toimingute eest, mis kahjustavad konkreetseid liiki ettevõtjaid ebaproportsionaalselt võrreldes teiste ettevõtjatega (ebatavaline kahju) ja ületab asjaomase sektori tegevusalaga kaasnevate majandusriskide piire (eriline kahju), ilma et õigusakt, millest saab osutatud kahju alguse, oleks õigustatud üldiste majanduslike huvidega.

(1) Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (ELT L 275, lk 32; ELTL eriväljaanne 15/07, lk 631).

(2) Euroopa Parlamendi ja nõukogu 11. veebruari 2004. aasta otsus nr 280/2004/EÜ, ühenduse kasvuhoonegaaside heitmete järelevalve ja Kyoto protokolli rakendamise süsteemi kohta (ELT L 386, lk 1; ELT eriväljaanne 15/08, lk 57).

(3) ELT L 386, lk 1.